Valletta

Valletta (malt.: il-Belt Valletta, vyslovuje sa [ɪlˈbɛlt vɐˈlːɛtːɐ]) je hlavné mesto Malty a tiež jedna z jeho 68 mestských častí. Nachádza sa na polostrove Sciberras medzi prístavom Grand Harbour na východe a prístavom Marsamxett na západe, v roku 2025 mala odhadom 6001 obyvateľov. Je obchodným centrom ostrova s obchodmi, barmi, reštauráciami a kaviarňami. Celé mesto je od roku 1980 lokalitou svetového dedičstva UNESCO.

 História 
Pre výstavbu na polostrove Sciberras sa rozhodol Rád svätého Jána z Jeruzalema, keď tu rytieri po obsadení ostrova Malta v roku 1530, postavili v roku 1552 pevnosť St. Elmo. Tá zohrala kľúčovú úlohu pri Veľkom obliehaní Malty v roku 1565, keď tu johaniti na čele s veľmajstrom Jean Parisot de Valette zastavili postup osmanskej moci v južnej Európe. Následne sa začalo s výstavbou mesta, ktoré bolo pomenované po veľmajstrovi. Hlavným mestom Malty sa stalo 18. marca 1571, keď sa veľmajster Pietro del Monte presťahoval z pevnosti St Angelo v Birgu do  Veľmajstrovho paláca.

Johaniti s pomocou najuznávanejších európskych vojenských inžinierov 16. storočia, koncipovali a naplánovali mesto ako jednotný, holistický výtvor neskorej renesancie s jednotným mriežkovým plánom v rámci opevnených a baštových mestských hradieb. Od vzniku mesto prešlo množstvom projektov prestavby, ktoré však nenarušili harmóniu medzi topografiou a mriežkou. Štruktúra mesta zahŕňa kompaktný súbor 320 pamiatok, ktoré stelesňujú každý aspekt občianskych, náboženských, umeleckých a vojenských funkcií jeho slávnych zakladateľov.

Hlavným architektom mesta bol vojenský inžinier Francesco Laparelli, ktorý vypracoval plány pre nové mesto a jeho obranu. Dokončenie Valletty nechal potom svojmu asistentovi, Malťanovi Girolamovi Cassarovi (1520-92), ktorý študoval v Ríme.

Patria sem budovy zo 16. storočia, ktoré sa vzťahujú k založeniu renesančného mesta, ako napríklad Konkatedrála svätého Jána, Veľmajstrov palác, Auberge de Castile et Léon, Auberge de Provence, Auberge d’Italie, Auberge d’Aragon a rádová nemocnica Sacra Infermeria a Kostol Panny Márie Víťaznej, Kostol svätej Kataríny a Kostol il Gesù, ako aj vylepšenia pripisované vojenským inžinierom a architektom 18. storočia, ako napríklad Auberge de Bavière, Kostol stroskotania sv. Pavla, knižnica a divadlo Manoel.

Johanitov vyhnali z mesta aj celého ostrova Francúzi vedení Napoleónom pri jeho ťažení do Egypta v roku 1798, francúzska  nadvláda však trvala len do roku 1800, keď vypuklo maltské povstanie proti francúzskej posádke a Vallettu a celý ostrov obsadili  Briti. Po roku 1814 sa mesto stalo strategickou britskou stredomorskou námornou a vojenskou základňou prvého rádu. Počas druhej svetovej vojny bolo vystavené silným bombardovacím náletom a bolo miestom, kde sa talianska flotila v roku 1945 vzdala Spojencom.

 Partnerské mestá 
 Palermo, Taliansko

 Referencie 

 Iné projekty 

 Externé odkazy 
 Valletta Local Council
 Valletta Living History
 Valletta, Malta’s capital city and UNESCO World Heritage Site
Old maps 

Kategória:Mestá na Malte
Kategória:Prístavné mestá na Malte
Kategória:Prístavné mestá Stredozemného mora
Kategória:Hlavné mestá v Európe
Kategória:Lokality Svetového dedičstva na Malte